# Hugueninia tanacetifolia

Hugueninia tanacetifolia kruziferoen familiako landare belarkara da. Europako mendikateetao altuera handietan du jatorria, Kantauriar mendikatean, Piriniotan eta Alpeetan bizi da. Populazio bakarra dugu Euskal Herrian eta espezie kaltebera kontsideraturik dago.

## Taxonomia

Ludwig Reichenbach botanikari alemaniarrak deskribatu zuen Zientziarako 1832an Flora Germanica Excursoria liburuan.
Generoaren Higueninia izena XIX. mendeko Auguste Huguenin botanikari frantsesaren omenez ezarri zen. Espeziearen tanacetifolia izenak adierazten du mota-belar (Tanacetum) lanadreen antzeko hostoak dituela. Generoaren espezie monotipikoa da.
Bi azpiespezie ditu:
* Hugueninia tanacetifolia subsp. tanacetifolia - Alpeetan
* Hugueninia tanacetifolia subsp. suffruticosa - Kantauri eta Piriniotan
Autore batzuek Descurainia (Webb & Berthel) generoan sartzen dute eta Descurainia tanacetifolia izendatzen dute.

## Deskribapena

Landarearen oin lodi batetatik 120 cm altuera har dezaketen zurtoin ugari ateratzen dira. Zurtoian zuzenak eta zilindrikoak dira, kolore grisaxka dutenak.
Hostoak pinatisektatuak dira, 12 segmentu pare dituztenak eta ertza nahikoa zerradunak. Goiko aldeko hostoak txandakatuak izaten dira.
Lore multzoak zurtoinen muturretan kokatzen dira korinbo itxuran. Lore bakoitzak pedizelo luzea du eta oinean ez du braktearik. Kruziferoak direnez lau sepalo berde eta lau petalo hori bizi dituzte. Petaloek 4 mm luze eta 1,5 mm zabal dira. Sei estamine dituzte, haietatik bi laburragoak, eta pistilo bakarra.
Leka itxurako fruituak sortzen ditu, 15 mm lize eta 1 mm zabal direnak, eta bost hazi gordetzen ditu leka bakoitzak. Fruitu lehorren taldekoak dira. Ia 2 mm-ko luzera duten hazi marroiak dira

## Habitata

Mendialdeko landare espeziea da, 800 metrotik gora agertzen dena. Harkaitzan oinetan eta errekatxoen ertzetan agertzen da, lur freskoetan eta nitrogeno pixkat duten lurzoruetan, hau da, materia organikoa pilatzen den tokietan.
Euskal Herrian Aizkorri mendian soilik aurkitzen da. Piriniotan Benasqueko haranean inguruan soilik aurkitzen da.

## Ugalketa eta bizi-zikloa

Landare bizikorra da. Ekaina eta abuztua artean loratzen da. Fruituak urrirako heltzen dira eta leka luzetara bitan zabalduz askatzen dira haziak.

## Mehatxua

Aizkorriko populazio bakar hori Kantauri mendikatearen eta Pirinioen arteko populazio isolatu bakarra da. Horregatik "kaltebera" zerrendan kokaturik dago.

## Iruditegia

* Landarea.
* Landarea.
* Lore multzoak.
* Hostoak.

## Erreferentziak

* 1 2 3 «Sistema de Información de la Naturaleza de Euskadi» www.ingurumena.ejgv.euskadi.eus (Noiz kontsultatua: 2025-01-05).
* ↑ «Tropicos» www.tropicos.org (Noiz kontsultatua: 2025-01-05).
* ↑ «Hugueninia information from NPGS/GRIN» web.archive.org 2015-09-24 (Noiz kontsultatua: 2025-01-05).
* 1 2 3 4 5 6 7 (Gaztelaniaz) Valderrey, Juan Luis Menéndez. «Hugueninia tanacetifolia subsp. suffruticosa (H.J. Coste & Soulié) P.W. Ball» Naturaleza y turismo (Noiz kontsultatua: 2025-01-05).
* 1 2 3 Pedro Mª Uribe-Echebarria, Iñaki Zorrakin, Juan Antonio Campos, Ángel Domínguez. (2006). Euskal Autonomia Erkidegoko Flora Baskular Mehatxatua. Ingurumen eta Lurralde Antolamendu Saila, 90 or..
* ↑ «Herbari BCN de la UB | CeDocBiv» www.ub.edu (Noiz kontsultatua: 2025-01-05).
* 1 2 3 Herbario de Jaca - Hugueninia tanacetifolia (L.) Rchb. - subsp. suffruticosa(Coste & Soulié) P.W. Ball. .

## Kanpo estekak

* Datuak: Q17255194
* Multimedia: Descurainia tanacetifolia / Q17255194
* Espezieak: Descurainia tanacetifolia